Par atklātu konkursu
“Ūdensvada tīkla izbūve Rīgā, Kabiles un Kurmales ielā”

(identifikācijas Nr.RŪ-2023/232)
Rīgā, 2023.gada 28.decembrī
Papildu informācija Nr.1 
Ar šo iepirkuma komisija sniedz atbildi uz ieinteresētā piegādātāja jautājumu par atklāta konkursa “Ūdensvada tīkla izbūve Rīgā, Kabiles un Kurmales ielā” (iepirkuma identifikācijas Nr.RŪ-2023/232; turpmāk – atklāts konkurss) nolikumu:
Jautājums:
1. Par finanšu apgrozījuma apliecināšanu pretendentiem, kas dibināti vēlāk vai darbojas tirgū mazāk par trim gadiem
Saskaņā ar Iepirkuma nolikuma 9.4.1. punktu pretendenta gada finanšu apgrozījumam iepriekšējos 3 (trīs) auditēto (ja to nosaka normatīvo aktu prasības) un apstiprināto gadu pārskatu gados vidēji ir jābūt vismaz EUR 320 000,00 (trīs simti divdesmit tūkstoši euro un 00 centi). Tāpat ir noteikts, ka, ja pretendents (arī piegādātāju apvienības dalībnieks) ir dibināts vēlāk vai darbojas tirgū mazāk par trim gadiem, tad finanšu apgrozījumam ir jāatbilst augstāk minētajai prasībai attiecīgi īsākā laika periodā. Informācijas apliecināšanai jāiesniedz pretendenta (personālsabiedrības biedra (ja pretendents ir personālsabiedrība), piegādātāju apvienības dalībnieka (ja pretendents ir piegādātāju apvienība)), sagatavotā izziņa par finanšu apgrozījumu atbilstoši nolikuma 9.4.1. punktā noteiktajām prasībām, izziņai pievienojot zvērināta revidenta apstiprinātu gada pārskatu (bilance, peļņas un zaudējumu aprēķins, revidenta ziņojums).
Vienlaikus Iepirkumu uzraudzības biroja (turpmāk – Birojs) skaidrojuma “Biežāk konstatētās neatbilstības iepirkuma procedūru dokumentācijā un norisē” 5. punkta pēdējā rindkopā cita starpā noteikts, ka nav pamatoti noteikt, ka finanšu apgrozījums jānorāda par iepriekšējiem trīs pārskata gadiem līdz piedāvājumu vai pieteikumu iesniegšanas dienai (vienlaikus Birojs skaidro, ka piegādātājs, kas savu darbību uzsācis vēlāk un kuram līdz ar to nav veidojies apgrozījums iepriekšējos trīs pārskata gados, apgrozījumu norāda par savu darbības periodu) (skat. https://www.iub.gov.lv/lv/skaidrojums-biezak-konstatetas-neatbilstibas-iepirkuma-proceduru-dokumentacija-un-norise).

No minētā izriet, ka, ja pretendents (arī piegādātāju apvienības dalībnieks) ir dibināts vēlāk vai darbojas tirgū mazāk par trim gadiem, tad finanšu apgrozījumam ir jāatbilst Iepirkuma nolikuma 9.4.1. punktā minētajai prasībai pretendenta darbības periodā.

Ņemot vērā minēto, kā arī to, ka pretendentam (arī piegādātāju apvienības dalībniekam), kas ir dibināts vēlāk vai darbojas tirgū mazāk par trim gadiem, var būt situācija, ka vēl nav sagatavots un apstiprināts gada pārskats par visu Iepirkuma nolikuma 9.4.1. punktā prasīto periodu, lūdzam Pasūtītāju skaidrot, vai atbilstoši Iepirkuma nolikuma 9.4.1. punktam pretendentam (arī piegādātāju apvienības dalībniekam), kas ir dibināts vēlāk vai darbojas tirgū mazāk par trim gadiem, ir pieļaujams iesniegt pretendenta operatīvo gada pārskatu par 2023. gadā veikto saimniecisko darbību, lai tādējādi apliecinātu prasības par finanšu apgrozījumu izpildi.
Atbilde:
Lai izpildītu atklāta konkursa nolikuma 9.4.1.apakšpunktā noteikto kvalifikācijas prasību, Pretendents iesniedz dokumentus, ievērojot minētajā apakšpunktā iesniedzamajiem dokumentiem noteiktās prasības, tajā skaitā atrunu, ka: “[..] Ja saskaņā ar normatīvajiem aktiem zvērinātam revidentam nav jāpārbauda gada pārskats vai pārbaude vēl nav veikta, jo nav iestājies gada pārskata iesniegšanas termiņš, jāiesniedz Pretendenta (personālsabiedrības biedra (ja Pretendents ir personālsabiedrība), piegādātāju apvienības dalībnieka (ja Pretendents ir piegādātāju apvienība)),  paraksttiesīgās personas apstiprinātus operatīvā pārskata datus -  bilanci un peļņas un zaudējumu aprēķinu. [..]”.
Vienlaikus vēršam uzmanību, ka atklāta konkursa nolikumā noteiktās Pretendentu kvalifikācijas prasības ir noteiktas ar mērķi izvērtēt Pretendenta spēju, tajā skaitā arī finanšu spēju, izpildīt iepirkuma līguma saistības.   

